
Tisztelt Képviselő testület!

Martfű Város Önkormányzatának Képviselő-testülete kétévente tűzi napirendre a Városi Művelődési Központ és Könyvtár szakmai beszámolójának megtárgyalását, melyre legutóbb 2017. szeptemberében került sor, elfogadásáról a Képviselő-testület a 133/2017. (IX.28.) határozatával döntött.
A beszámolókhoz intézményi szinten eddig minden évben elkészült a szakmai munka éves értékelése, valamint a szakmai egységek munkatervét is magában foglaló következő évi intézményi munkaterv.

Jelenleg az intézmény önálló szakmai egységeként működő könyvtár 2017. évi önálló szakmai beszámolójának és a 2018. évi munkatervének Képviselő-testületi elfogadása amiatt vált szükségessé, mert az alábbi, a települési nyilvános könyvtárak működését, a nyilvános könyvtárakkal szemben támasztott követelményeket érintő jogszabályi változások alapján ezeket a jövőben a fenntartónak is minden évben el kell fogadnia.

Legfontosabb jogszabályi változás a „A muzeális intézményekről, a nyilvános könyvtári ellátásról és a közművelődésről” szóló 1997. évi CXL törvény (továbbiakban: Kulttv.) változásai, mely szerint 
az 54. § (1) bekezdése helyébe a következő rendelkezés lépett:

„(1) A nyilvános könyvtár alapkövetelményei:
a) mindenki által használható és – e törvény eltérő rendelkezése hiányában – megközelíthető;
b) rendelkezik kizárólagosan a könyvtári szolgáltatások céljaira alkalmas helyiséggel;
c) rendszeresen, a felhasználók többsége számára megfelelő időpontban, ötezer fő feletti településen működő települési könyvtár esetében legalább heti 25 órában, továbbá legalább havonta két hétvégi napon tart nyitva;
d) vezetője a könyvtárakban foglalkoztatottak képesítési követelményeire és jogviszonyára irányadó jogszabályokban meghatározott végzettséggel és szakképzettséggel rendelkezik;
e) könyvtári szakembert alkalmaz;
f ) helyben nyújtott alapszolgáltatásai ingyenesek;
g) statisztikai adatokat szolgáltat;
h) éves szakmai munkaterv alapján ellátja az 55. § (1) bekezdésében felsorolt alapfeladatokat, tevékenységéről éves szakmai beszámolót készít;
i) részt vesz a kulturális alapellátás kiterjesztésében;
j) elnevezésében megjelenik a könyvtár kifejezés.”

Ezen kívül a  Kultv. 65. §-a a következő (2a) bekezdéssel egészült ki:
„(2a) A települési könyvtár az éves szakmai munkatervét és az éves szakmai beszámolóját – megőrzés és hozzáférhetővé tétel céljából – a fenntartó általi elfogadást követően 15 napon belül megküldi a megyei hatókörű városi könyvtár részére.”
A fenti jogszabály 66. §-a pedig a következő n) ponttal egészül ki:
[A megyei hatókörű városi könyvtár a megye egész területére vonatkozóan az 55. § (1) bekezdésében és a 65. § (2) bekezdésében foglaltakon túl állami feladatként]
„n) elektronikus formában megőrzi és hozzáférhetővé teszi a települési könyvtárak éves szakmai beszámolóját és munkatervét.”

A könyvtárra vonatkozóan idén először az ágazati minisztérium által megküldött sablon alapján készült az előző évi szakmai beszámoló és az idei évre vonatkozó munkaterv, mely a megyei hatókörű városi könyvtárnak, a szolnoki Verseghy Ferenc Könyvtár és Közművelődési Intézménynek 2018. februárjában továbbításra került.

Kérem a Tisztelt Képviselő-testületet, hogy az Városi Művelődési Központ és Könyvtár  intézmény könyvtár szakmai egységének az előterjesztés mellékletét képező 2017. évi szakmai beszámolóját és a 2018. évre vonatkozó munkatervét az alábbi határozati javaslat alapján utólag elfogadni szíveskedjenek:

Határozati javaslat:

Martfű Város Önkormányzata Képviselő-testületének
……../2018. (…….) határozata

a Martfű Városi Művelődési Központ és Könyvtár intézmény  könyvtár szakmai egysége 2017. évi beszámolójának és 2018. évi munkatervének elfogadásáról

Martfű Város Önkormányzatának Képviselő-testülete megtárgyalta a Martfű Városi Művelődési Központ és Könyvtár intézmény könyvtár szakmai egysége 2017. évi beszámolójának és 2018. évi munkatervének elfogadásáról szóló előterjesztést és az alábbi döntést hozza: 

Martfű Város Önkormányzatának Képviselő-testülete a Martfű Városi Művelődési Központ és Könyvtár intézmény könyvtár szakmai egysége 2017. évi beszámolóját és 2018. évi munkatervét a határozat melléklete szerint elfogadja.

Erről értesülnek:
1.) Jász-Nagykun-Szolnok Megyei Kormányhivatal, Szolnok,
2.) Verseghy Ferenc Könyvtár és Közművelődési Intézmény, Szolnok, Kossuth tér 2. (Pf.: 139.),
3.) Martfű Város Művelődési Központ és Könyvtár, Martfű, Mártírok u. 1., 
4.) Valamennyi Képviselő, Helyben,
5.) Irattár.  

M a r t f ű, 20158. november 12.


                                                                                                                       Dr. Papp Antal

